  Майя Бывальцева Вуоно арын 18-тӥ куартолэзе Алабгоын (Елабугаын) удмуртъёслэн нырысетӥ ӧтчамзылы 100 ар тырмонлы сӥзем научно-практической конференци ортчоз. Ивортодэтъя «Удмуртия» агентстволы со сярысь вераз Татарстанысь удмуртъёслэн йӧскалык лулчеберетъя автономизылэн кивалтӥсезлэн воштӥсез Марина Иванова. «Елабугаын нырысетӥез съезд ортчиз, удмуртъёс понна туж пусйымон инты луэ. Соин ик со интыын ик 100 ар ортчыса но люкаськиськомы», — пусйиз со. Толон, 6-тӥ толсуре, Алабгое «Удмурт Кенешлэн» тӧроез Татьяна Ишматова вуылӥз, отын конференцилэн пуштросэз пумысен вераськизы. Чакламзыя, уж вить ӧръёсъя радъяськоз. Вить направление луыны кулэ отын: егитъёс понна одӥгез луоз, кыкетӥез дышетӥсьёс понна, нылпи садъёсысь визьнодасьёс понна куинетӥез, собере ньылетӥез шаертодонъя но НКО Марина ИвановаСолэн кылъёсызъя, пумиськонын вераськозы мар умоез но уродэз вал ортчем даур ӵоже, кызьы ваньмыз со удмуртъёс вылын шӧдӥськиз. Нимысьтыз саклык висъялозы удмуртъёслэсь нырысетӥ ӧтчамзэс люкам муртлы — Максим Прокопьевлы. «Котькытын верало Трокай Борисов сярысь, кудӥз куинетӥ ӧтчамез ортчытӥз, удмуртъёслы кунлык сётӥз. Нош та ужез кутскем адями, Максим Прокопьев, палэнэгес кыле. Соин ик тросгес со бордысен выриськом», — пусйиз Марина Иванова. Ужрадэ 200 пала адямиез возьмало — вань улосвылъёсысь, кытын удмуртъёс уло. Конференциез радъясьёс: «Удмурт Кенеш» огазеяськон, Татарстанысь удмуртъёслэн йӧскалык лулчеберетъя автономизы но Алабго карлэн администрациез. Марина Ивановлэн верамезъя, азьланяз конференциез ортчытон пумысен Удмуртиысь но Татарстанысь кивалтэтъёс куспын тупанкыл но гожтэмын луоз, оло. Тегъёс: Мерлык Удмуртия УдмуртКенеш удмуртъёс Татарстан  